b'\n_START_ARTICLE_\nFlightGear\n_START_PARAGRAPH_\nFlightGear atviro kodo laisvai platinamas skryd\xc5\xbeio imitatorius. \xc5\xbdaid\xc4\x97jas ekrane mato vaizd\xc4\x85 pro priekin\xc4\xaf l\xc4\x97ktuvo stikl\xc4\x85, veikiant\xc4\xaf prietais\xc5\xb3 pult\xc4\x85 ir klaviat\xc5\xabros pagalba valdo l\xc4\x97ktuv\xc4\x85. Galima skristi vir\xc5\xa1 bet kurios pasaulio vietos, nors automati\xc5\xa1kai sugeneruotame virtualiame pasaulyje, tarkime, Kur\xc5\xa1i\xc5\xb3 Nerija atrodo gana varganai (vietoj kop\xc5\xb3 driekiasi arimai). Ta\xc4\x8diau tinklalapyje yra ir geriau sutvarkyt\xc5\xb3 viet\xc5\xb3 s\xc4\x85ra\xc5\xa1as._NEWLINE_\xc5\xbdaid\xc4\x97jas gali pasirinkti vien\xc4\x85 i\xc5\xa1 keleto galim\xc5\xb3 l\xc4\x97ktuvo modeli\xc5\xb3. Tarp j\xc5\xb3 esama kovini\xc5\xb3, ta\xc4\x8diau jie neginkluoti._NEWLINE_Pagrindinis \xc5\xbeaidimo privalumas \xe2\x80\x93 atviras kodas ir atviri formatai. Tod\xc4\x97l galima panor\xc4\x97jus kurti savo l\xc4\x97ktuvus bei kurti \xc4\xafvairius virtualaus pasaulio trima\xc4\x8dius objektus (kopas, televizijos bok\xc5\xa1tus ir pana\xc5\xa1iai). \xc5\xa0iuos objektus nelabai sud\xc4\x97tinga \xe2\x80\x9epastatyti\xe2\x80\x9c norimoje pasaulio vietoje, nurodant geografines koordinates. Naudojami \xc4\xafvair\xc5\xabs standartiniai trima\xc4\x8di\xc5\xb3 objekt\xc5\xb3 modeli\xc5\xb3 formatai. Dauguma l\xc4\x97ktuvo duomen\xc5\xb3 apra\xc5\xa1yta XML. Galima kurti ir pagal nustatyt\xc4\x85 algoritm\xc4\x85 judan\xc4\x8dius objektus (plaukian\xc4\x8dius laivus ir pan)._NEWLINE_Galima pasirinkti norim\xc4\x85 or\xc4\x85. Skrendant nakt\xc4\xaf, m\xc4\x97nulis, planetos ir apie 600 \xc5\xbevaig\xc5\xbed\xc5\xbei\xc5\xb3 matyti ten, kur ir turi b\xc5\xabti pagal geografin\xc4\x99 pad\xc4\x97t\xc4\xaf bei skryd\xc5\xbeio laik\xc4\x85._NEWLINE_Kompiuteri\xc5\xb3 tinklo pagalba keli \xc5\xbeaid\xc4\x97jai gali skristi kiekvienas savo l\xc4\x97ktuvu tame pa\xc4\x8diame virtualiame pasaulyje, treniruodamiesi atlikti \xc4\xafvairius koordinuotus veiksmus._NEWLINE_\xc5\xbdaidimas sukurtas dirbti Linux aplinkoje, bet \xc5\xa1iuo metu jau gana neblogai veikia ir Windows, Mac OS X, FreeBSD, Solaris bei IRIX versijos. \xc5\xbdaidimas turi GPL licenzij\xc4\x85. Tinklalapyje ra\xc5\xa1oma, jog \xe2\x80\x9e\xe2\x80\xa6kol laikomasi GPL taisykli\xc5\xb3, \xc5\xbeaidimas gali b\xc5\xabti laisvai kopijuojamas ir platinamas\xe2\x80\x9c. _NEWLINE_2005 m. FlightGear 0.9.8 apdovanotas SOFTPEDIA \xe2\x80\x9e100\xc2\xa0% FREE\xe2\x80\x9c prizu.'